

**Určené primátorom a starostom miest a obcí okresu L.Mikuláš a Ružomberok.**

Vážení primátori a starostovia miest a obcí,

vzhľadom na nepriaznivú nákazovú situáciu u vnímavých hospodárskych zvierat (HD, ovce, kozy, ošípané) ako aj hrozbu možnosti šírenia nákazy SLAK (slintačka a krívačka) voľne žijúcou raticovou zverou Vás touto cestou chceme požiadať o zverejnenie upozornenia pre chovateľov hospodárskych zvierat ako aj ostatnú verejnosť dostupným spôsobom (na verejnej tabuli príp. cez lokálne médiá).

*Z dôvodu potvrdenia výskytu slintačky a krívačky u hospodárskych zvierat na území Slovenska v okrese Dunajská Streda Štátna veterinárna a potravinová správa vydala Mimoriadne núdzové opatrenia platné od 21.3.2025 do odvolania pre celé územie SR (zverejnené na stránke* [*www.mprvsr.sk, www.svps.sk*](http://www.mprvsr.sk,www.svps.sk)*), kde sa okrem iného*

*A.* ***zakazuje*** *:*

*- akékoľvek premiestňovanie hovädzieho dobytka, oviec, kôz ,ošípaných a iných párnokopytníkov vrátane farmovej zveri (ďalej len „vnímavých zvierat“) okrem nevyhnutnej prepravy v rámci toho istého chovu. Tento zákaz sa vzťahuje aj na akékoľvek premiestňovanie vnímavých zvierat z iných chovov do SR a z územia SR do iných štátov,*

*- akékoľvek premiestňovanie zvierat cez hraničné prechody Rusovce/Čuňovo-Rajka (cestný prechod), Medveďov-Várnosszabadi, Komárno-Komárom a Štúrovo-Eszetergom,*

*- organizáciu všetkých hromadných podujatí, trhov, výstav a zvodov hovädzieho dobytka, oviec, kôz a ošípaných a iných párnokopytníkov,*

*- vstup nepovolaných osôb do chovu hovädzieho dobytka, oviec, kôz, ošípaných a iných párnokopytníkov vrátane farmovej zveri.*

*Zodpovední: všetci chovatelia (vlastníci a držitelia) vnímavých zvierat.*

***B. nariaďuje:***

*- používať pri vstupe do budov a výstupov z budov na ustajnenie hovädzieho dobytka, oviec, kôz a ošípaných a iných párnokopytníkov vrátane farmovej zveri a do samostatného chovu vhodné prostriedky na dezinfekciu,*

*- osoba vstupujúca do chovu alebo opúšťajúca chov hovädzieho dobytka, oviec, kôz a ošípaných a iných párnokopytníkov vrátane farmovej zveri musí dodržať hygienické opatrenia potrebné na zníženie rizika šírenia vírusu slintačky a krívačky a všetky dopravné prostriedky opúšťajúce chov pred opustením chovu dôkladne dezinfikovať,*

*- čistenie, dezinfekciu a podľa potreby dezinsekciu a ošetrenie dopravných prostriedkov a iných vozidiel a vybavenia, ktoré boli použité na prepravu hovädzieho dobytka, oviec, kôz a ošípaných alebo iných druhov zvierat vrátane farmovej zveri alebo materiálov, ktoré môžu byť kontaminované, napríklad telá zvierat, krmivo, hnoj, hnojovica a iné, čo najskôr po kontaminácií,*

*- bezodkladne hlásiť podozrenia na chorobu slintačky a krívačky na príslušnú regionálnu veterinárnu a potravinovú správu,*

*- uhynuté zvieratá likvidovať výlučne v spracovateľskom zariadení(kafilérií) alebo v určenom zahrabovisku pod dohľadom úradného veterinárneho lekára,*

*- uzatvorenie všetkých zariadení na vystavovanie zvierat verejnosti vrátane zoologických záhrad a cirkusov, v ktorých sú držané vnímavé zvieratá.*

***Poučenie:***

*Na nariaďovanie mimoriadnych núdzových opatrení sa podľa § 52 odst.1 písm. h) a n) zákona č.39/2007 Z. z. o veterinárnej starostlivosti v znení neskorších predpisov nevzťahujú všeobecné predpisy o správnom konaní.*

*Pozn:* ***Domáce zabíjačky hovädzieho dobytka ,oviec, kôz, ošípaných ako aj zveri z farmových zvierat mimo reštrikčných zón v domácnosti chovateľa nie sú v súčasnej dobe zakázané, pričom chovateľ musí dodržať ustanovenia v § 23 zákona o veterinárnej starostlivosti ako aj zabezpečiť doklad o klinickej prehliadke od príslušného súkromného veterinárneho lekára pred zabitím a doručiť na príslušnú regionálnu veterinárnu a potravinovú správu.***

 *Regionálne veterinárna a potravinová správa L.Mikuláš*

 *MVDr. Stupka Ján*

Regionálna veterinárna a potravinová správa Liptovský Mikuláš, Kollárova 2, 03101 Liptovský Mikuláš

IČO: 36144860 | Tel.: +421445523814 | podatelna.LM@svps.sk | www.svps.sk